บริษัท ท่าอากาศยานไทย จำกัด (มหาชน) ออกมาตรการช่วยเหลือผู้ประกอบการและสายการบินเพิ่มเติม ไปจนถึงเดือนธันวาคมนี้
บริษัท ท่าอากาศยานไทย จำกัด (มหาชน) ออกมาตรการช่วยเหลือผู้ประกอบการและสายการบินเพิ่มเติม ไปจนถึงเดือนธันวาคมนี้นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า เพื่อให้สอดคล้องนโยบายของภาครัฐ ในการบรรเทาผลกระทบของผู้ประกอบการและสายการบิน ที่ได้รับผลกระทบจากสถานการณ์การแพร่ระบาดของโรคโควิด-19 ส่งผลให้ปริมาณเที่ยวบินและผู้โดยสารลดลง ทอท. ได้ออกมาตรการช่วยเหลือผู้ประกอบการและสายการบิน ที่ดำเนินกิจกรรมภายในท่าอากาศยานที่อยู่ในความรับผิดชอบของ ทอท.ทั้ง 6 แห่งเพิ่มเติม โดยยกเว้นการเรียกเก็บค่าเช่าพื้นที่ค่าบริการ การใช้อาคาร ค่าผลประโยชน์ตอบแทนคงที่รายเดือนให้กับผู้ประกอบการและสายการบิน กรณียกเลิกการประกอบกิจการชั่วคราว เป็นระยะเวลา 9 เดือน ตั้งแต่วันที่ 1 เมษายน – 31 ธันวาคมนี้ หรือวันที่ผู้ประกอบการและสายการบินแจ้งขอกลับเข้ามาประกอบกิจการแล้วแต่วันใดจะถึงก่อน ส่วนผู้ประกอบการและสายการบินที่ยังประกอบกิจการ ทอท. ปรับลดค่าเช่าพื้นที่ในอัตราร้อยละ 50 ให้แก่ผู้เช่าทุกราย ไปจนถึงวันที่ 31 ธันวาคมนี้ และเรียกเก็บค่าบริการการใช้บริการในอาคาร ร้อยละ 15 ของค่าเช่าพื้นที่ที่ปรับลดลงร้อยละ 50 ส่วนมาตรการช่วยเหลือสายการบินในการเรียกเก็บค่าธรรมเนียมตามกฎหมายว่าด้วยการเดินอากาศ กรณีสายการบินขอหยุดให้บริการชั่วคราว หรือท่าอากาศยานที่อยู่ในความรับผิดชอบของ ทอท. ปิดให้บริการชั่วคราว ได้ยกเว้นค่าบริการที่เก็บอากาศยาน หรือ Parking Charges  ไปจนถึงวันที่ 31 ธันวาคมนี้ พร้อมให้ส่วนลดค่าบริการในการขึ้นลงอากาศยาน หรือ Landing Charges ลงร้อยละ 50 และค่าบริการ ที่เก็บอากาศยาน หรือ Parking Charges  สำหรับสายการบินที่ยังคงมีเส้นทางบิน ในอัตราร้อยละ 50 ทุกเส้นทางการบินทั้งในประเทศและระหว่างประเทศ ไปจนถึงวันที่ 31 ธันวาคมนี้ กรณีเที่ยวบินเช่าเหมาลำ หรือ Charter Flight  ให้มีสิทธิเข้าร่วมมาตรการช่วยเหลือดังกล่าว ได้เช่นกันนอกจากนี้ ทอท. ยังให้สิทธิ์เลื่อนการชำระค่าเช่าพื้นที่ ค่าบริการการใช้บริการในอาคาร ค่าบริการสนามบิน (Landing and Parking Charges) และค่าเครื่องอำนวยความสะดวก (Aircraft Service Charges) ให้กับผู้ประกอบการและสายการบินที่ร้องขอ ไปจนถึงเดือนธันวาคมนี้ โดยในแต่ละงวดให้ขยายระยะเวลาการชำระออกไปเป็นระยะเวลา 6 เดือนจากวันครบกำหนดชำระตามระยะเวลาปกติโดยให้เฉพาะผู้ประกอบการและสายการบินที่ร้องขอ และยังได้ขยายระยะเวลาการชำระค่าผลประโยชน์ตอบแทนในการประกอบกิจการของผู้ประกอบการ จากเดิมจำนวน 6 งวด เป็น 11 งวด ในกรณีผู้ประกอบการและสายการบินร้องขอเช่นกัน พร้อมทั้งมีการปรับอัตราค่าผลประโยชน์ตอบแทนคงที่และอัตราค่าผลประโยชน์ตอบแทนขั้นต่ำจากการประกอบกิจกรรมเชิงพาณิชย์ด้วย